Karneval er for alle aldre. Også for 63-årige Jena Nielsen, der har udklædningen klar til den store fest.

Med en rød lille hat på hovedet, perlemorskæde om håndleddet og en cigaret i munden er sammenligningen der næsten. 63-årige Jena Nielsen har kostumet helt klar til morgendagens karneval. Hun har deltaget i 10 karnevaller gennem tiden, og også det allerførste i 1983. Alle gange har hun været klædt ud som en helt særlig person. -	Jeg er klædt ud som min heltinde, Dronning Margrethe, siger hun. Og hun lever sig da også ind i rollen. For udover bare at ligne Danmarks dronning, så forsøger Jena Nielsen også at tale som hende. -	Jeg skal vistnok køre i sådan en vogn sammen med en vis Kong Kato, siger hun og fortsætter: - Men jeg vil kun, hvis han ikke stjæler hele billedet. For det skal jeg have. Rollen som Hendes Majestæt Dronning Margrethe II og deltagelsen i karneval blev lagt på hylden, da Jena Nielsen blev mor. I anledning af karnevallets 40-års jubilæum skal hun nu igen i aktion. - Det bliver så dejligt at være med, fordi karneval er glæde, kærlighed, musik og sang.